b'\n_START_ARTICLE_\nKlorovodi\xc4\x8dna kiselina\n_START_SECTION_\nSvojstva\n_START_PARAGRAPH_\nKlorovodi\xc4\x8dna kiselina je najva\xc5\xbenija halogenovodi\xc4\x8dna kiselina. U svakodnevnom \xc5\xbeivotu nazivamo je i solna kiselina, jer se mo\xc5\xbee dobiti reakcijom iz kuhinjske soli (NaCl) i koncentrirane sumporne kiseline. Pri tome nastaje plin klorovodik, kojeg se dalje otapa u vodi, pri \xc4\x8demu nastaje klorovodi\xc4\x8dna kiselina._NEWLINE_To je monoprotonska kiselina, a njezine soli zovu se kloridi. Vrlo je jaka kiselina jer u vodi potpuno disocira. Ne djeluje oksidacijski._NEWLINE_Klorovodi\xc4\x8dna kiselina je "zasi\xc4\x87ena" kada maseni udio klorovodika iznosi 36%.\n_START_SECTION_\nProizvodnja\n_START_PARAGRAPH_\nProizvodi se otapanjem klorovodika u vodi, unutar tornjeva od grafita, u procesu zvanom "apsorpcija u padaju\xc4\x87em filmu". Svake godine proizvede se oko 20 milijuna tona.\n_START_SECTION_\nUporaba\n_START_PARAGRAPH_\nKlorovodi\xc4\x8dna kiselina je glavni sastojak \xc5\xbeelu\xc4\x8dane kiseline u \xc5\xbeelucu ljudi i svih ostalih \xc5\xbeivotinja. Jedan je od temeljnih reagensa u laboratoriju (pri kontroli pH otopina), te pripada bazi (i jedna je od osnova) kemijske industrije._NEWLINE_Primjenjuje se u proizvodnji mnogih anorganskih i organskih spojeva, u metalurgiji (\xc4\x8di\xc5\xa1\xc4\x87enje metalnih povr\xc5\xa1ina od oksida), kod galvanizacije, u industriji boja, te u tekstilnoj idustriji. U doma\xc4\x87instvu se rabi kao otapalo za kamenac, i dolazi u slobodnoj prodaji pri koncentraciji od 19-21%.\n_START_SECTION_\nOpasnost\n_START_PARAGRAPH_\nRazrije\xc4\x91ena klorovodi\xc4\x8dna kiselina masenog udjela do oko 25% klasificirana je kao iritant. Kao takva opasna je za sluznice i o\xc4\x8di, te u produljenom doticaju s ko\xc5\xbeom izaziva iritacije._NEWLINE_Koncentriranija kiselina, masenog udjela do teoretskog maksimuma od ~40%, klasificirana je kao korozivno sredstvo. U doticaju s ko\xc5\xbeom stvara opekline. Iznad svoje povr\xc5\xa1ine stvara korozivne pare koje su vrlo opasne za di\xc5\xa1ne organe._NEWLINE_Mije\xc5\xa1anjem s oksidansima, kao \xc5\xa1to su sredstva za izbjeljivanje i dezinfekciju, oksidira se u elementarni klor.\n_START_SECTION_\nPovijest\n_START_PARAGRAPH_\n800. godine otkrio ju je alkemi\xc4\x8dar Jabir ibn Hayyan. Kroz srednji vijek kori\xc5\xa1tena je u potrazi za kamenom mudraca, a kasnije su je u razvijanju moderne kemije koristili Johann Rudolf Glauber, Joseph Priestley, Humphry Davy, i drugi kemi\xc4\x8dari. Tijekom industrijske revolucije postala je va\xc5\xbena industrijska kemikalija za \xc5\xa1iroku uporabu.'